Rzyka – naturalny, wiyrchni wodny ciek, co uōn płynie we wyżłobiōnyj bez rzyczno erozyjo krzikopie a ôkresowo zalewo rzyczno dolina. Ciek tyn musi mieć ôkreślōno dugość albo wiyrch dorzyczo - cieki pōniży umołwiōnygo kreju (roztomajcie, znoleżniy na państwo, we Polsce dorzycze ô wiyrchu niy myni kej 100 km²) uznowo sie za potoki abo strōmiyniy. Rzyka może zoczynać sie ôd zdrzōdła abo powstować bez połōnczyniy poru potokōw eli tyż wypływać ze jeziora. Stało rzyka mo ujście do inkszej rzyki, jeziora abo morzo. Rzyki, co uōne uchodzōm do wodnygo grōmadnika mianuje sie znamiynnymi rzykōma, inksze to jejich dopływy. Znamiynno rzyka do kupy ze dopływōma tworzi rzyczn systyma. Biyg rzyki mo nojczyńści trzi wożne tajle: wiyrchni, strzodkowy a dolny. Ujście rzyki może być trichterowate (estuaryjōm) abo szyroke (delta). Inakszy je u czasowych rzykōw, kere ujścio niy majōm, a ajnfach krok we krok sie zatrocajōm, wśōnkajōnc we grōnt. Rzyki majōm znoczyniy lo gospodarki, sōm wykorzistowane jako zdrzōdła pijalnyj wody a do transportu. Sōm tyż naturalnym siedliskym roztomajtych gatōnkōw zielinōw a gadziny. Nojwiynksze rzyki na świecie to: Amazōnka (ze Ukajali), Niil, Jangcy, Missisipi - Missouri, Huang He a Ôb (ze Irtyszym).